floriandebaene/DutchDraCor4ML huggingface dataset:
in alle percken Dus en weest niet beducht
O Neen ick in trowen / maer neemen dees tucht
heel onversucht / tmoet eens sijn beproeft
hier mee gae ick binnen eert varder verstreft
Die slaeff binnen
De achste Een Bedelaer
Eij helpt mijn toch oick eert Langer vertooft
thert is bedrooft door dit groote verlet
wist ick die staet daer ick toe sij gheset
ick sow Die altemet gaen nemen in waer
Ghij sijt geordonneert tot een bedelaer
die hier ende daer u broot sult soeken
in deese staet moet ghij u vercloecken
dit selfde niet vloeken / noch sijn rebel
speelt dees personage vroom ende wel
tes factoors bevel / Dus Let op mijn reen
Sulcks moet ick wel doen al seijtet hart neen
waer wil ick heen / tmoet nu sijn volbracht
al es een bedelaers staet / verworpen veracht
jae tarmste geslacht / daermen minst op mickken
ick moetse aenvaerden en mijn daer toe scickken
al sout ick verstickken / men moetet gedoogen
Trect aen dit cleet / tsal u wel voegen
wilt daer mee vernoegen / sonder dat te wraeken
alst den heer belieft sal hijt anders maeken
neemt soo die saeken / tsal u hart verlichten
Dat meen ick te Doen sonder eens te swichten
niet anders te dichten / hoe die saeck toe Loopt
tcan scielick veranderen / eerment verhoopt
dus onbedroopt Loop ick binnen int perck
en wil gaen sien / hoet bedelen gaet te werck
Elck heeft sijn personering elck heeft nu sijn rol
om tbatement te speelen / sonder anders te brieven
die dat nu wel can doen / sonder eenich grol
sal die hoochste factoor / Daer seer in believen
och dat die mensche dit eens recht aenhieven
en waren onderdaen / goodts eewijge ordonnancij
in wat hij haer op Leijden / sonder miskieven
vreetsaemich dat droegen / met goeder Instancij
hoe wel sout dan gaen / geen verkeerde aliancij
soutmen sien oprijsen in eenijge duwieren
elck souden sijn staet / met goe accordancij
eerlick gebruijken sonder eenich scoffieren
nu wil ick vertreckken / in ander quartieren
en senden haer reden toe een seer bequaeme vrow
om haer tonderwijsen / met goeder manijeren
hoe dat elck sijn staet / sal gebruijcken Jong en ow
mach die bij haer Duren alle welvaert en trow
salmen voorspoedich onder haer sien bluijen
maer wertse verdreven / moet die uuijt die kow
soo sal alle elendicheijt haer coomen bespuijen
ick mach hoopen ten besten / datmen sonder vermuijen
onderdanich sal sijn / haer goede costuijmen
off anders sal Die mensch hem selfs versuijmen
Hoe ongelijck is goodts ordonancij int geven
deen maectse veracht / en dander verheeven
soo dat smenschen Leven / wel mach heeten ongelijck
ick ben een bedelaer / Die armelick moet sneeven
dander een coninck / diet al toe wert gescreven
die derde wert gedreven / tot arbeijen met versijck
Die slaeff
Dat doe ick certeijn / en moet dickmaels int slijck
neemen mijn wijck / om mijn broot te winnen
diversche slavernij / binnen en buijtens Dijck
es mijn practijck / dat moet ick bekinnen
Die Lantman
En een Lantman als ick wildment versinnen
heeft dagelicxs soomen / siet genoch op den hals
ick moet ploegen / dorschen Die vruchten innen
bij regen bij wint / ende onweer van als
Een burger heeft oick genoch ongevals
die voor sijn huijsgesin Die cost moet besueren
wat moet hij hooren alle Divers gescals
die garen door sow coomen / als sijn gebueren
Die Coopman
En een coopman als ick wat heeft die avontueren
hoe dick moet hij trueren / door vreese vande doot
voor roovers en moorders die tot alder uren
hem garen soude bespuren / dits Immers bloot
Woudij Leven als wij ten waer u geen noot
ghij sout met een cleijnder u coonen bedroopen
maer nu moet wijff en kinderen weesen groot
al soutment altemet met den hals becoopen
Tlet u al op een ander ick hoort aen tropen
tgemeen spreeckwoort / datmen dagelicxs seijt
tes vetter in een andermans scotel te doopen
wert bij u oick gepleecht / al ist geen besceijt
Onder wat staeten van wat quaeliteijt
sij moogen weesen en vintmen geen elendiger
dan die beedelaers / staet / hoet die aenleijt
men wijst hem die duer / waer vintmen scendiger
Nochtans in veelen sijdij behendiger
dan burgers off slaven / soomen wel weeten
ghij hebt u stage huijsen en coont uuijtwendiger
den guijt bet maeken / dan wij die arbeijden en sweeten
Dees groote cadetten ons en een ander op eeten
soo duer moetmen die Landen van haer verpachten
sij gaen als Jonckers die veel. vermeeten
en wij als slaven / Die armoet verwachten
Ons en ons gelijck derfdij niet verachten
wij sijn seer nootelick om u te onderwijsen
in alle goede wetten om daer op te trachten
off anders soudij alle boosheijt prijsen
dus moechdij ons niet missen noch ons avijsen
geensins verwerpen noch die oick ontbeeren
want u twistich gescil datmen dagelicxs siet rijsen
moeten wij beslechten / en daer over Jugeeren
Dofficier
Een officier doet een gemeent oick Lustich floreeren
als hij aendient rechtvaerdige Justicij
tgeboeft sow anders een Lantschap verheeven
waerder geen vrees voor / straff en punicij
dus ist wel behoorlick datmen mijn condicij
eerlick ontfangt oick vreest en ontsiet
want ick ben nootelick om alle malicij
onder te druckken en te brengen tot niet
Tis wel soo alst maer rechtvaerdich gesciet
maer hoe dick soomen siet wert in die saeck gemist
donnooselen gestraft met groot verdriet
en op die rechtschuldige weijnich gegist
hier duer wert den burger / geploct getist
opgesloct gegeeten van sulcke pertijen
paciencij est slot / alst Lang es gevist
een cranck confoort / om in te verblijen
Een officier heeft oick genoch te Lijen
aen alle sijen / want hoe dat hijt maect
tes altoes tondeegen / voor die hem benijen
hoe hijt gaet vlijen / twert bij haer gelaect
dus heeft een officier Daermen wel op blaect
genoch mee te doen onder sulcke nacij
al meent heer omnes / dattet al wel smaect
ick heb oick mijn cruijs tot elcker spacij
Die coninck
En ick als een coninck door goodts mogende gracij
moet maeken dat Die Leetges / mijn sijn subject
om die te regieren sonder eenich similacij
soo goodts ordonancij claerlick heeft ondect
dies moeten die Leetges / oick onbevlect
thooft obedieren / tes haer soo bevoolen
wie onbehoorlick hem daer tegens strect
breect goodts ordonnancij die sietmen Dolen
maer ist Dat een coninck oick onverhoolen
sijn Leetges gaet crencken / die hij hoort te bewaeren
soo wert hij verworpen / sijn macht wert gestoolen
jae verliest wel sijn rijck / en comt int beswaeren
hier moet ick op Letten / dit wast verclaeren
van goodts ordonnancij / suver ende cuijs
al is een coninck machtich / hij heeft oick sijn cruijs
Hier compt uuijt een vrow
				Reden genaempt eerlick gecleet
Doer goodts ordonnancij est soo versien
dat elck met sijn staet hem hoort te bevreeden
want geen staet soo veracht / onder die Lien
off men canse gebruijcken met vroomicheeden
en om den mensch tonderwijsen in deese seeden
heeft goodts ordonancij mijn hier gesonden
die van begin geweest sij / mijn naem is reden
elck een seer Dienstich tot allen stonden
daer ick bij die mensch mach werden bevonden
daer gaetet hem wel oick vert ende wijt
hij Leeft vreetsaemich tot allen stonden
en wert vanden heer oick gebenedijt
nu om te voldoen mijn dienst in dit crijt
soo wil ick subbijt van hier gaen wanderen
om dienstich te sijn den een off Den anderen
Als een hooft van veelen mach ick mijn beromen
tmoet mijn subject staen / cleijn ende groot
wie tegens mijn op staet mach ick doen scromen
en oick wel doen brengen / van Lijff ter doot
mijn cepter es machtich ick sij alleen thoot
van al die Leetges / binnen mijn palen
ick mach nemen en geven sonder weerstoot
scattinge eijschen Die Doen betaelen
wie sulcxs dan weijgert off op gaet smaelen
doe ick achter haelen nae mijn believen
hertogen / princen / graven als mijn vassalen
moeten subject staen om mijn te gerijeven
als ick daerom sende door booden off brieven
verschijnense terstont sonder eenich vertreck
en doen mijn bevel datse oijt aenhieven
sonder ijet te versuijmen int minste besteck
holla wie comt daer uuijt wat dorp off vleck
mach die toch weesen / dat moet ick haer vraegen
tes een vrow persoon ick moet bij gebreck
haer naem vereijschen / segt mijn sonder vertraegen
Mijn naem is reden die gae ick draegen
die mijn oijt recht aensaegen die gae ick bemimen
alle vroome verstandige van buijten off bimen
doe ick gewinnen een godtsaelich gemoet
U woorden madamme Die scijnen wel goet
maer maect mijn eerst vroet eer ghij verder stroomt
wat is Doorsaeck dat ghij herwaerts coomt
segt vrij onbescroomt voor deerste Instanci
wie heeft u gesonden
Maer goodts ordonnancij
om alle ignorancij uuijt straeten en steegen
wech te doen ruijmen op dat elck een te deegen
hem sow Dregen / in sijn vocacij suver en net
daer hij door goodts ordonnancij / in is geset
om onbesmet / dat wel te gebruijken
dit is mijn bootscap Dit moet ick ontluijken
om alle quae vuijken te breeken als nu
hier om coom ick tot u
Tot mijn segdij hoe spreect ghij soo ruu
weest van sulcxs wat scuu / ick raet u voor tbest
op dat ghij van hier niet wert gehest
want op sulcken Jest wert hier niet gedacht
ick sie een coninck dat ghijt weet van grooter macht
geert en geacht / boven anderen gepreesen
Daerom behoor ick voor al bij u te weese
dus en wilt niet vreesen mijn te accepteeren
want suldij u rijck vroom ende wel regieren
reden moetet u Leeren dit voor al wel versint
want waer ick bij een coninck niet wert bemint
es die coninck een kint tverstant blijft in muijten
hij maect wel wetten en veel vreemde statuijten
die meest niet en sluijten maer sijn buijten reen
waer doormen altemet / oick Landen en steen
wel van hem siet scheen met Jammer en verdriet
maer daer ick bij een coninck mach hebben tgebiet
es een ander onthiet elck Leeft in verblijdinge
die Landen floreeren / niet dan gebenedidinge
is daer die belijdinge / diemen roept off singt
dus Laet u hoocheijt Daer ghij nu op dinct
door reden wat matigen eert valt te Laet
dit es mijnen raet
Wat deese vrow uuijtslaet
sij sou met haer praet / wel verdoven mijn verstant
ick sie een coninck / vanden mijnen cloeck en vaillant
die voor die hant wel haest can doen swichten
al die tegens mijn haer dorven oprechten
die doe ick dan Lichte en maeckse soo bloo
Die woorden sijn hart Die hoor ick noo
wie can dan blij off vroo / onder u Leven
Die sonder tegens seggen mijn bevel aencleven
en dat niet begeven die howen tvelt
off anders verliesense goet ende ghelt
door mijn gewelt / die hem seer daer toe drecht
O heer coninck soo bewaerdij niet recht
u vroom officij Dies ick versucht
hoe souden u Leetges dan niet sijn beducht
en altoos bevrucht nae ghij daer vertrect
Wat reden sijn datte die ghij daer ondect
tscijnt gegect maer segt mijn toch vrowe
waen sijdij gesprooten uuijt wat Lantsdowe
ghij spreect als Die bouwe / tblijct aen u curen
Ick heb mijn oorspronck uuijt die wet der naturen
om bij die mensch te duren sonder versterven
alle ander creaturen / moeten mijn derven
en moogen niet beerven mijn persoone
dan alleen die mensch / die suver en schoone
mijn behoort tontfangen alsoo dat betaemt
want om die reden alleen wert een mensch genaemt
niet om tlichaem versaemt / want daer ick moet wijken
es die menscheijt wech niet sietmen daer blijcken
dan een beestelicke aert / wel om te vervloeken
dus heer coninck wildij in duechden vercloecken
Doerleeft dees boeken / tsal sijn u profijt
Ick en hebs geen tijt
hier is in dit crijt / wat anders te pleegen
daer meer off coomen sal daer moet ick toe verleegen
dus moet bliven versweegen u roepen u dreggen
Hoor heer coninck wat soude ghij seggen
off ghij aff most Leggen u coonincke offici
dat ghij hebt ontfangen op sulcke condicij
alsment weer van u eijscht sult geven over
niet met droefheijt / maer als een belover
van een ander sij besidt / dus Lang gebruict
wat antwoort soudij geven mijn dat ontluijct
tot een verschooning om u te excuseeren
Ick can niet argueeren
maer wil mijn Landen regieren vroech ende spae
soo dat ick ontsien wert waer dat ick gae
soo en valter geen scae binnen mijn rijck
en howen mijn ondersaeten in vrees en versijck
en rae niemant soo stout / dat hij tegens mijn spoet
De coninck binnen
Sulcke woorden eijlaes van een coonincks gemoet
maeken mijn bloet beswaert van binnen
een cooninck hoort sijn Leetges met vrientschap te winnen
als hem selfs te beminnen nachten en daghen
soo mochten die Leetges hem weer dan draegen
als tlichaem thooft Doet in alle manieren
en souden onbedwongen dan van selfs obedieren
in alle quartieren / sonder eenich gewelt
want die natuer vande mensch is soo gestelt
soo eel getelt / ende redelick gescaepen
datse Liever met vrienschap / dan met slach off wapen
wil sijn getrockken / tblijct aen alle canten
dees dingen / meenden ick hem / noch bet in te planten
ende sonder spranten / hem daer mee tondergaen
maer nu eijlaes gaet hij reden versmaen
Als een officier coom ick op die baen
om die Justici voor te staen / soot wetboeck Leert
want een officier / es geordonneert
sijn meesters begeert / daer in te volstreckken
die goede te bescermen in alle pleckken
die quaede te reckken / die tlant sijn rebel
en Lijff straff te doen sonder eenich uuijtstel
soodanich gequel / haer te Leggen op den hals
dit eijscht mijn officij hier moet ick in als
mijn devoir in doen / om die quaeden te stooren
Die woorden mijn vrient / die ghij daer deet hooren
dientmen niet te versmooren / in dese tijen
maer wat is u handeling wilt mijn niet mijen
maer u staet belijen / verclaert die te met
Ick ben een officier van goodts ordonancij geset
om sonder verlet / tlant wel te bewaeren
van alle geboefte en quaede Dienaeren
haer soo te beswaeren / datse mogen gruwen
met die geesel van Justici haer te beduwen
en tlant uuijt te stuwen datse mogen scroomen
off Doese op cnoopen / an galgen aen boomen
geen torment uuijtgenoomen ick darft haer aendoen
anders soudense hoe Langer hoe meer verwoen
dit is mijn bevroen Daerom how ick mijn straff
Die beste middel om alsulcken gescaff
te maeken Laff sout ick Deese raet geven
dat ghij selfs voor al Leijden een onschuldich Leven
dat sal meer doen beven dan bitterheijt gestrengt
en Laet die Justicij / altoos sijn gemengt
met barmherticheijt besprinct in alle saeken
want tis beter thien misdadige uuijt te raeken
dan een ontschuldige tleven te beneemen
dus Doende suldij volgen die rechte stremen
van alle goe Loijen / Die oijt sijn geweest
Dat Luijt voor mijn als een harde tempeest
soutmen soo onbevreest haer Laeten blijven
twaer wonder watse al souden bedrijven
in boosheijt verstijven en werden opstinaet
neen ick pas te volgen een ander raet
wat die Justici toe Laet / door vonnis te wijsen
dat darff ick wel straffen sonder eenich advijsen
Alle sentencijen sijn niet te prijsen
bij sonder in saeken alst die consiencij betreft
daermen dick Die vroome verdoemt die quaede verheft
al wert dit nu niet beseft tsal eens voirwaer
inden dach des heeren wel scijnen claer
Die Magestraet
Als een Magestraet een coninxs Dienaer
coom ick hier te gaer alsoo dat betaemt
om mijn officij dat eerlick es vernaemt
te maeken befaemt en tot dienst te doen streckken
op dat vrees en onsich mach sijn in alle pleckken
en tquaet soo vertreckken dit is mijnen wensch
tot voordel van een Ider dit moet elck mensch
die eerlick van herten is / prijsen ende Loven
Die staet is goet / niet om te verdoven
alse in alle hoven / oprecht wert gepleecht
sonder pertijschap Daermense soo weecht
daer gaetet wel / daer hoortmense te eeren
Nochtans overcompt ons veel verseeren
diemen niet mach keeren dan met gedult
Compt dat meest niet bij u eijgen scult
diemen menichfult claer mach betoogen
Hoe soo toch vrow
Wert die Justicij niet dick door u geboogen
donnooselen bedroogen als arme Leeken
die door u schoon samblant / en constich spreeken
beclaegen u treeken soomen over al siet
Holla madamme hooger niet
met sulcken Liet soudij wel hessen
tgemeen volck op ons quaet om slessen
Laet sulcke excessen nu blijven in ruste
en wilt mijn toch eens met goeder Luste
u naem verclaeren / hoe dat ghij heet
oick u condicij en weesen met goet beleet
doet hier off bescheet / eert spel anders went
Reden is mijn naem / sij ick Dus onbekent
bij sulcke persoonen van hooger macht
wat sal ick bij die cleijnen dan weesen geacht
die meest onbedacht raesen en tieren
buijten mijn machmen / geen Lantscap regieren
geen volck bestieren noch howen in vreeden
off tmoet geschien / door onderwijs van reden
daerment anders beleeden daer gaetet quaelick
die Landen verderven tleeft al ongenaelick
en dat principaelick / daermen mijn verstoot
dus wildij te recht / voldoen u exploot
neemt mijn ter noot eert verder verderft
U woorden madamne die ghij daer kerft
en hooch mee swerft maeken mijn schier stom
ghij spreect al wat hart / wist ick twaerom
soo sow Die som haest streckken accoort
Ick spreeck niet anders dan reeden behoort
hoe wel ghij u stoort / bijsonder in deesen
hoort / reden / voor al bij u niet te weesen
die hooger sijt gereesen dan ander persoonen
moet het gemeen welvaren op u niet stoomen
hoe soudij coonen dat wel ende recht regeeren
sonder kennis van reden die u dat moet Leeren
coondijt anders probeeren ick stae bereijt
om te hooren tbesceijt
Daer wert niet tegens geseijt
maer sonder verbeijt / doet mijn toch verstaen
waer in dunct u dat wij ons soo seer ontgaen
sijn wij niet belaen met veel swaere saeken
om veelderleij gescille / tot vreede te maeken
tot voordel te waeken van tgemeene goet
met meer diergelijcke daermen niet op vermoet
es dit niet die rechte voet / daer wij voor al
op behooren te sien / om alle misval
te doen uuijt die stal / daer veel aen Lecht
Jaet in Trowen tes oick reden en recht
alst soo wert beslecht soo isset seer wel
maer waer uuijt compt toch dit groote gequel
dit divers opstel / van pleijen en rechten
dat den burger verderft oock heeren en knechten
ick Laet staen die slechten / onder arm en rijck
comt dit niet door u en door uws gelijck
die deesen practijck / hebben gaen vercloecken
Men macht niet al seggen off scriven in boecken
watmen in swerlts hueken dagelicxs beschickken
en op gelegentheijt des tijts moetmen mickken
dus sonder meer scrickken wil ick verhuijsen
eert Langer vertrect om alle abuijsen
te doen verduijsen ende neem nu verloff
om te doen als placht daer comt voordel off
Magestraet binnen
Tleeft al buijten reden certeijn tes te groff
dus scut ick het stoff eer mijn Iemant betraept
want tes toch verlooren tegens een oven gegaept
Ick reijs als een coopman die scraept ende raept
thert niet en slaept / maer soect winning en profijt
om soo te moogen hebben nae mijn appetijt
daert hem al in verblijt datter nu Leeft
ick meen ghelt ende goet / daerment al om geeft
want wie Dat heeft wert geert en geacht
en crijcht al sijn wil / elck een op hem wacht
als dit wert bedacht / gaet mijn thert ontluijken
Soo doende gaet ghij u staet misbruijcken
tsijn quaede vuijken Diemen soo uuijtstelt
u personage mijn vrient / die u toe is getelt
buijten eenich gewelt / vanden hoochsten factoor
speeldij dan niet recht / maer tegens tbehoor
sonder eenich devoir dat seg ick u certeen
In wat manieren dan wilt mijn verbreen
sal een coopman met reen sijn handel dan doen
Voor al om wijff ende kinderen mee te voen
dits redens bevroen ende dan toverschot
tot behoeff vanden armen ter Lijefden van godt
daer hebdij tslot
Sulcke reden hebben nu weijnich gebot
een ander Lot wort nu over al getoont
dat mijn bet smaect / dus volch ick die gewoont
soo wert ick gecroont meest onder alle scaren
en mach gelt ende goet overvloedich vergaren
Coopman binnen
Hoe sow sulcken concept mijn niet beswaeren
daer ick soo garen onder alle staten
reden saech gebruijcken Diemen nu ver laeten
niemant wil mijn aenvaten dit Isset besluijt
want reden soomen siet heeft over al uuijt
Die Lantman metten burger gelijck uuijt
Die vruchten staen schoon tcooren dat spruijt
ick hoop een goe buijt / dit Jaer te gewinnen
en met mijn buerkens / buijten en binnen
dan vruecht te beghinnen / sonder eenich druck
Die Burger
U voorspoedich gewas es ons een / geluck
jae wel tmeeste stuck / dat wij behueven
want een quaet gewas doet ons bedroeven
deerlick verstruwen maer gedijtet wel
soo sijn verblijt en bedrijven menich spel
en tvoorgaende gequel / wert dan haest vergeeten
In al u handeling oick hoe geheeten
tsij in drincken in eeten / in al u beleden
wat ghij doet gedenct toch die Reden
off veel swaericheeden / sullen u verbannen
Die booch mach altijt niet blijven gespannen
hoe datment wannen / men moet altemet
die natuer wat vermaeken sonder verlet
met een eerlick opset / mach dat niet geschien
Eerlijcke blijscap gaet reden niet verbien
als die mach geschien sonder Iemants achterdeel
maer als daer doer coomen sow eenich twijst off crackkeel
certeijn soo waert te veel / dan moetment Laten
Wij behooren Immers mee als ander staeten
ons oick wat te besaeten / op ende neer
esser niet drux genoch Lijen en hertseer
bijsonder voor ons meer / dan voor die rijcken
die met gelt ende goet alle dinck bedijcken
daer wij int versijken bliven onverlost
Wat heeft een Lantman / alst al is begost
moijten om die cost / voor sijn huijsgesin
behalven sijn arbeijt / dien hij niet te min
om een cleijn gewin / oick Dagelicxs Doet
Een burger eijlaes blijft oick onder die voet
tes meest al tegenspoet / wat hij bejaecht
set hij een coe tes een calff eer dattet daecht
dat ons sulcxs mishaecht es dat ongelijck
Goodts ordonnancij behoort arm ende rijck
sonder eenich versijck / gelijck te draegen
tsij voorspoet off tegenspoet hoet mach bejaegen
sonder over te claegen / off te sijn rebel
sulcxs eijscht u personage speelt die toch wel
tes die factoors bevel / dus maect geen questen
al scijntet nu hert tsal noch ten Lesten
u dienen ten besten / oick watter gesciet
Wij moghen gaen wanderen / want al ons onthiet
en noch cranck soomen siet / druck sal ons bewelven
dus Laet ons weer gaen spitten en Delven
Niemant wert gequetst dan van hem selven
Leet elck een goodts ordonancij die hem op quaem
alle dingen souden hem weesen aengenaem
maer nu soo ick raem achtmen dat voor abuijs
daerom draecht een Ider nu sijn eijgen cruis
Die slaeff met Die bedelaer uuijt
Hoe moet ick gaen swerven van huis tot huis
als een arm gespuijs behoeftich en swack
daer een ander van als heeft sijn gemack
en genoch inde sack / om aff te Leven
Daer werden wij eijlaes totten arbeijt gedreven
en moeten ons begeeven tot sulcke Dingen
om tscaemele cosgen / daer aff te bringen
verder conen wij niet springen hoe wijt besceijen
es dan tleven niet ongelijck / datmen hier Leijen
deen sietmen screijen dander alle vruecht aenvaerden
Neen vrienden tis een gelijck Leven opter aerden
voor diet gelijck neemen can en daer mee verselt
twelck niet en is geleegen in rijckdom off gelt
in hoochmoet off gewelt / maer in een vernoegent hart
dat alle dingen gelijck / oick hoe verwert
sonder druck off smert willich can dreegen
Tes wel soo maer die in alle weegen
niet dan armoet en pleegen daer veel anderen
sonder gebreck in weelde wanderen
en draegen die standeren van alle geluck
sonder eenich druck
Daer wij contrarij nau van stuck / tot stuck
door therde Juck naw weeten te raeken
maer hebbent benoopen in alle saeken
die te smaeken / maect ons hoe Langer hoe drover
Door goodts ordonnancij compt u dit al over
dus weest een belover van sijn moogende gracij
hier sijedij toe geroepen dit is u vocaci
wilt sonder murmuracij u hier toe schickken
en dragen u eerlick in alle deese stickken
als een goet personage dit wert u gebeen
Wij mogen vertreckken gelijck met ons tween
en schickken ons te vreen / soo wij best mogen
den heer macht versien / en anders noch voghen
en slaen sijn oogen op ons arme wichten
Dat hoop ick sal hij doen / ende ons verlichten
Laet wij ons hert richten soo daer is gebrieft
want tes haest verandert alst den heer belieft
Die Twee gaen binnen
Och hoe weijnich eijlaes wert reden bemint
onder eenijge staten vert off ontrint
onverstandich als een kint / sijn meest al die Luijden
ick wert veracht / niemant mijnders bewint
waer ick Loop off reijs / tis over al blint
en anders gesint dan ick garen sow beduijden
daerom moet reden oick Doolen noorden / en suijden
ende onbekent swerven / over al achter Lant
gelijck alst voormaels was soo est noch huijden
bijsonder bij die hoofden die vin ick voor die hant
noch meer verdonkert / in haer eijgen verstant
dan tgemeen volck die sinmpele Leeken
die Luijsteren noch bet nae mijn verbant
dan die groote hansen dus wil ick duersteeken
ick heb mijn best gedaen met bidden met smeeken
soot wel is gebleecken / om te maeken goe tucht
maer menich seijt wel goet saet / maer onfangt geen vrucht
Waer sijdij heer omnes / ghij adams geslacht
ick coom weer tot u om te sien met aendacht